Дыщэидэм щыхагъэгъуазэ
Налшык къалэм Промышленность псынщIэмкIэ и колледжым дыщэидэмкIэ мастер-класс щитащ а IуэхущIапIэм и егъэджакIуэ, IэпщIэлъапщIэ Щоджэн Лианэ.
Мастер-классыр щекIуэкIа пэшым щагъэлъэгъуащ Щоджэн Лианэ и лэжьыгъэхэр. Абы хагъэхьащ дыщэ, дыжьын IуданэхэмкIэ хэдыкIа, тхыпхъэ зэхуэмыдэхэмкIэ гъэщIэрэщIа, уагъэхэмкIэ гъэдэха фащэхэмрэ пыIэхэмрэ къыщыгъэлъэгъуа сурэтхэр, тхыпхъэхэмкIэ гъэдэха хэдыкIхэр, чысэ цIыкIухэр, блокнотхэр. А лэжьыгъэхэм я дахагъым уатхьэкъурт.
ЦIыхубэ художественнэ IэпщIэлъапщIагъэмкIэ республикэ центрым и унафэщI Урыс Аслъэн жиIащ дыщэидэ пасэрей IэщIагъэр нобэ къызэрагъэщIэрэщIэжар, абы щIэупщIэ зэриIэр, соми къызэрыпэкIуэр. Абы зэхыхьэм кърихьэлIа хъыджэбзхэр къыхуриджащ а IэщIагъэ дахэм гулъытэ хуащIыну, зэман ямыгъэкIуэду дыщэидэм, хэдыкIым зыхуагъэсэну, лъэпкъ гъуазджэм и щэхухэм щыгъуазэу, хуэIэпщIэлъапщIэу къэхъуну.
Щоджэн Лианэ и мастер-классым кърихьэлIахэм щахутепсэлъыхьащ ды-щэ, дыжьын IуданэхэмкIэ зэIуща уагъэ-щагъэхэм, хэдыкIхэм дыщэидэкIэ зэреджэм, дыщэ, дыжьын Iуданэхэр зэрылъапIэм къыхэкIыу дыщэпс, дыжьыныпс зытегъэлъэда Iуданэхэр абыхэм я пIэ зэриувам, «дыщэ идэ», «бэзэр идэ» лIэужьыгъуэхэр зэрыщыIэмрэ ахэр зэрызэщхьэщыкIымрэ. Лианэ хъыджэбз цIыкIухэм яригъэлъэгъуащ уагъэхэр зэрызэIуащэмрэ тхыпхъэхэр зэрыхадыкIымрэ. Щоджэным къыхигъэщащ ижь-ижьыж лъандэрэ адыгэхэм къадэгъуэгурыкIуэ «дыщэидэ» IэщIагъэм пщIэ къызэрыпэкIуэр, пасэрей адыгэхэм къадекIуэкI хьэпшыпхэр — фэилъхьэгъуэхэр, вакъэхэр, чысэ цIыкIухэр, блыныр зэрагъэдахэ хьэпшыпхэр, Iэщэхэр абыкIэ зэрагъэщIэращIэу щытар. ЕгъэджакIуэм щIигъужащ дыщэидэм лэжьыгъэр фIыуэ плъагъуу, шыIэныгъэ пхэлъу узэригъасэр. Щоджэн Лианэ зэхыхьэм кърихьэлIахэр хъагъэ дахэхэр зэIущэным дригъэхьэхащ, IэщIагъэм и щэхухэм хигъэгъуэзащ икIи яжриIащ дыщэидэм зыхуэзыгъэсэну гукъыдэж зиIэхэр мазищым къриубыдэу абы зэрыхурагъэджэнумрэ щыхьэт тхылъ къызэрыратыжынумрэ.
Дыщэидэр адыгэм и щэнхабзэ хъугъуэфIыгъуэщ икIи и щапхъэщ. Гъуэгуанэш-хуэ зэпызыча а IэщIагъэм и мыхьэнэм хэмыщIауэ нобэр къыздэсым цIыхухэр зэрыдихьэхым, ар зэрафIэщIэщыгъуэм гугъэ уегъэщI ди лъэпкъым къыддекIуэкI щэнхабзэр, блэкIамрэ нобэмрэ лъэмыж папщIэу зэпызыщIэ IэщIагъэр хъума хъуну.
ТЕКIУЖЬ Заретэ.
Сурэтыр Къарей Элинэ трихащ.
